b'\n_START_ARTICLE_\nStradivarius\n_START_PARAGRAPH_\nStradivarius on Stradivarien suvun, erityisesti Antonio Stradivarin (1644\xe2\x80\x931737), rakentama jousisoitin. Stradivari rakensi kaikkiaan yli 1\xc2\xa0100 viulua, joista noin 650 on yh\xc3\xa4 j\xc3\xa4ljell\xc3\xa4. Antonio Stradivari rakensi my\xc3\xb6s kaksi kitaraa ja yhden harpun. Etenkin Stradivarin rakentamat viulut ovat lajinsa kalleimpia ja arvostetuimpia.\n_START_SECTION_\nSoinnin salaisuus\n_START_PARAGRAPH_\nStradivariusten loistavan soinnin syist\xc3\xa4 on erilaisia teorioita._NEWLINE_Stradivariuksia rakennettiin Italian Cremonassa vuosina 1660\xe2\x80\x931731, jolloin Euroopassa vallitsi niin sanottu pieni j\xc3\xa4\xc3\xa4kausi. T\xc3\xa4m\xc3\xa4n arvellaan parantaneen puumateriaalin laatua._NEWLINE_On arveltu, ett\xc3\xa4 k\xc3\xa4ytetty puulaji, soittimen muotoilu, bakteerit ja sienet tai jokin lakan ainesosa, kuten munasta tai el\xc3\xa4imennahasta per\xc3\xa4isin olevat proteiinit pohjakerroksessa ja meripihka, mirha tai jokin viel\xc3\xa4 eksoottisempi aine pintakerroksessa olisivat j\xc3\xa4ykist\xc3\xa4neet soitinta. Tutkimuksissa soittimista on l\xc3\xb6ytynyt muun muassa tulivuorentuhkaa. Tutkimuksia on vaikeuttanut soitinten harvinaisuus, arvo ja huono saatavuus._NEWLINE_Viulujen kaikukopan pohjissa k\xc3\xa4ytetty puu on k\xc3\xa4sitelty sienieli\xc3\xb6it\xc3\xa4 tuhoavilla kuparin, raudan ja kromin suoloilla. Puunsuoja-aineena k\xc3\xa4ytetyt suolat muuttavat my\xc3\xb6s instrumenttien mekaanisia ja akustisia ominaisuuksia, mink\xc3\xa4 on arveltu vaikuttavan niiden \xc3\xa4\xc3\xa4neen parantavasti._NEWLINE_Viiden Stradivariuksen tutkimuksissa selvisi, ett\xc3\xa4 Stradivarin k\xc3\xa4ytt\xc3\xa4m\xc3\xa4 lakka olikin aivan yksinkertainen ja tavanomainen \xc3\xb6ljyn ja pihkan seos. Ensin soittimen pintaan siveltiin p\xc3\xa4hkin\xc3\xa4puu- tai pellava\xc3\xb6ljykerros. Sitten seurasi kerros \xc3\xb6ljyn ja m\xc3\xa4nty-, kuusi- tai lehtikuusipihkan seosta, jossa oli mukana punaisia v\xc3\xa4riaineita._NEWLINE_Ilmi\xc3\xb6 saattaa olla pelk\xc3\xa4st\xc3\xa4\xc3\xa4n psykologinen. "Kenties soittaja, joka n\xc3\xa4kee kauniin soittimen, soittaa paremmin", Stradivariuksia tutkinut Jean-Philippe \xc3\x89chard arvelee._NEWLINE_Italiassa Cremonassa j\xc3\xa4rjestet\xc3\xa4\xc3\xa4n kolmen vuoden v\xc3\xa4lein Antonio Stradivarin triennaalen yhteydess\xc3\xa4 viulunrakennuskilpailu. Vuonna 2009 parhaaksi viuluksi valittiin suomalaisen viulunrakentajan Marko Pennasen viulu, jonka s\xc3\xa4\xc3\xa4ti\xc3\xb6 lunasti 12\xc2\xa0000 eurolla._NEWLINE_Suomalaisista viulisteista ainakin Kasmir Uusituvalla ja Satu V\xc3\xa4nsk\xc3\xa4ll\xc3\xa4 on k\xc3\xa4yt\xc3\xb6ss\xc3\xa4\xc3\xa4n Stradivarius. Uusituvan k\xc3\xa4ytt\xc3\xa4m\xc3\xa4n viulun omistaa Pohjola Pankin Taides\xc3\xa4\xc3\xa4ti\xc3\xb6. V\xc3\xa4nsk\xc3\xa4ll\xc3\xa4 k\xc3\xa4yt\xc3\xb6ss\xc3\xa4 olevan viulun omistaa australialainen s\xc3\xa4\xc3\xa4ti\xc3\xb6.'